## Carlos Mazón: “La rebaixa de l’impost de la vivenda permet a 13.400 jóvens i persones vulnerables estalviar-se 17,4 milions d’euros”

*** Subratlla que “la disminució del 25 % a l’ITP per a facilitar l’adquisició d’un immoble ha suposat un estalvi mitjà de 1.296 euros”
* Remarca que la Comunitat és l’autonomia “amb més desgravacions a rendes baixes i mitjanes de tota Espanya” i destaca el seu compromís de “continuar avançant en l’alleujament fiscal dels ciutadans i en la legislatura de la vivenda”
* Destaca “l’esforç econòmic del Consell amb mesures reals, útils i eficaços per a afavorir l’emancipació” i insta el Govern central “a reaccionar i abordar la vivenda com a política d’Estat”**

**València.**

El president de la Generalitat, Carlos Mazón, ha assenyalat que “els ciutadans de la Comunitat Valenciana s’han estalviat 17,4 milions d’euros amb les deduccions en l’impost de la vivenda posades en marxa pel Consell des de gener de 2024 per a menors de 35 anys i col·lectius més vulnerables”.

El cap del Consell ha destacat la rebaixa del 25 % de l’impost de transmissions patrimonials (ITP) que grava la compravenda de vivendes com “una mostra més del ferm compromís del govern del canvi amb facilitar l’accés a la vivenda i que ja ha beneficiat 13.400 persones amb un estalvi mitjà de 1.296 euros per declaració”.

Estos declarants han abonat un total 52,1 milions d’euros, davant dels 69,5 milions que haurien hagut de pagar, per la qual cosa l’estalvi total per als ciutadans arriba als 17,4 milions d’euros.

**Estalvi mitjà per províncies**

Per províncies, Alacant ha presentat un estalvi mitjà de 1.231 euros en 4.849 declaracions, mentres que a Castelló s’han realitzat 1.844 declaracions que han suposat un estalvi de 1.135 euros de mitjana. Per la seua part, València ha registrat 6.707 declaracions amb un estalvi mitjà de 1.388 euros.

**12,6 milions d’euros d’estalvi per als jóvens**

Carlos Mazón ha manifestat que la reducció del 8 % al 6 % de l’ITP per a l’adquisició de vivenda habitual per jóvens menors de 35 anys és la que ha presentat més benefici per als ciutadans amb 9.034 declaracions i un estalvi mitjà de 1.404 euros per contribuent.

En relació al repartiment per províncies en esta categoria, 3.137 contribuents a Alacant s’han estalviat en total 4,2 milions d’euros, mentres que 1.223 ciutadans de Castelló s’han deduït 1,5 milions d’euros i 4.674 persones a València s’han desgravat 6,9 milions d’euros.

**Estalvi mitjà per a altres col·lectius**

L’estalvi també s’ha traslladat a la resta de col·lectius beneficiats per les noves tarifes de l’impost sobre transmissions aprovades pel Consell que preveuen un tipus superreduït del 3 %, davant del 4 % que hi havia anteriorment, per compra de vivenda habitual de protecció oficial de règim especial i per compra de vivenda per a famílies nombroses i monoparentals, persones amb discapacitat i dones que han sigut objecte de violència de gènere.

Les persones amb discapacitat han obtingut un estalvi mitjà de 739 euros, les famílies nombroses i monoparentals s’han estalviat de mitjana 539 euros, les dones víctimes de violència de gènere han aconseguit un estalvi de 894 euros, mentres que per compra de vivenda habitual de protecció oficial de règim especial l’estalvi mitjà s’ha situat en 767 €.

Les desgravacions fiscals en matèria de vivenda també preveuen un tipus reduït del 6 % per a compradors de vivenda habitual de protecció oficial de règim general. En este cas l’estalvi mitjà aconseguit ha sigut de 1.510 euros.

**Avançar en l’alleujament fiscal i en la legislatura de la vivenda**

El cap del Consell ha remarcat que la Comunitat és l’autonomia “amb més desgravacions a rendes baixes i mitjanes de tota Espanya”, al mateix temps que ha subratllat el seu interés “per continuar avançant en l’alleujament fiscal dels ciutadans i en la legislatura de la vivenda”.

En este sentit, ha reivindicat “l’esforç econòmic del Consell amb mesures reals, útils i eficaces per a afavorir l’emancipació” i ha instat el Govern central “a reaccionar i abordar la vivenda com a política d’Estat”.

Entre les mesures posades en marxa pel Consell, Mazón ha recordat el Pla Viu per al desenrotllament que vivenda de protecció oficial, al qual ja s’han adherit 260 municipis de la Comunitat Valenciana, i “que arranca enguany amb la licitació dels primers 1.500 immobles per a les persones que més ho necessiten”.

Igualment, ha assenyalat el programa d’avals de l’Institut Valencià de Finances (IVF) per a menors de 45 anys dotat amb 20 milions d’euros “amb el qual hem avalat ja 156 operacions a jóvens de la Comunitat per a l’adquisició de la seua primera vivenda per un valor de 17 milions d’euros” i l’augment amb 9 milions de fons propis al bo jove per a incrementar un 44 % el nombre de beneficiaris.

De la mateixa manera, s’ha referit al nou decret de vivenda de protecció pública “que conté una reserva mínima del 40 % per a menors de 35 anys o famílies monoparentals” i disposa d’un mòdul dinàmic de fixació de preus “pioner a Espanya” i d’actualització anual, que tindrà topat el seu nivell màxim i permetrà abaratir les vivendes en fixar un preu inferior en els municipis en els quals es donen les circumstàncies per a fer-ho.

D’altra banda, Carlos Mazón ha manifestat que en 2025 es preveu “duplicar i, fins i tot, triplicar la deducció en l’IRPF per naixement, adopció o acollida familiar” i la congelació del cànon del rebut de l’aigua per a eixe any.

A més, el Consell té previst rebaixar en un 60 % l’impost de transmissions patrimonials per a les propietats agrícoles, que passarà del 10 al 4% per a incentivar l’exercici de l’activitat agrícola professional, l’eliminació de les taxes portuàries a la Generalitat dels vaixells de pesca en la Comunitat Valenciana i una bonificació específica del 50 % de l’impost corresponent als actes jurídics documentats associats als projectes d’interés autonòmic.

Fecha: 27/10/2024